CELEX: E2017C0036
Language: mt
Date: 2017-02-10 00:00:00
Title: Deċiżjoni tal-Awtorità ta' Sorveljanza tal-EFTA Nru 36/17/COL tal-10 ta' Frar 2017 rigward in-nuqqas ta' konformità effettiva mal-Att imsemmi fil-punt 66n tal-Anness XIII tal-Ftehim dwar iż-Żona Ekonomika Ewropea (ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE, kif emendat) u r-regoli tiegħu ta' implimentazzjoni fir-rigward ta' ċertifikati maħruġa mill-Hellenic Aviation Training Academy (HATA) u liċenzji ta' Parti-66 maħruġa abbażi tiegħu [2017/457]

16.3.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 71/20
            
         DEĊIŻJONI TAL-AWTORITÀ TA' SORVELJANZA TAL-EFTA
   Nru 36/17/COL
   tal-10 ta' Frar 2017
   rigward in-nuqqas ta' konformità effettiva mal-Att imsemmi fil-punt 66n tal-Anness XIII tal-Ftehim dwar iż-Żona Ekonomika Ewropea (ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE, kif emendat) u r-regoli tiegħu ta' implimentazzjoni fir-rigward ta' ċertifikati maħruġa mill-Hellenic Aviation Training Academy (HATA) u liċenzji ta' Parti-66 maħruġa abbażi tiegħu [2017/457]
   L-AWTORITÀ TA' SORVELJANZA TAL-EFTA,
   
      Wara li kkunsidrat l-Att imsemmi fil-punt 66n tal-Anness XIII tal-Ftehim dwar iż-Żona Ekonomika Ewropea (“il-Ftehim ŻEE”)
      
         Ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE
          (1), kif emendat (“l-Att”),
      kif adattat għall-Ftehim ŻEE permezz tal-Protokoll 1 tiegħu, u b'mod partikolari l-Artikolu 11(2) tal-Att,
   
   Wara li kkunsidra l-Artikolu 5 tad-Deċiżjoni tal-Kumitat Permanenti Nru 3/2012/SC tas-26 ta' Ottubru 2012 li tistabbilixxi proċeduri għall-kumitati li jassistu lill-Awtorità ta' Sorveljanza tal-EFTA fit-twettiq tal-funzjonijiet tagħha skont l-Artikolu 3 tal-Protokoll 1 tal-Ftehim bejn l-Istati tal-EFTA dwar it-Twaqqif ta' Awtorità ta' Sorveljanza u ta' Qorti tal-Ġustizzja,
   Wara li kkonsultat lill-Kumitat tal-EFTA għar-Trasport,
   Billi:
   
               (1)
            
            
               Fi Frar tal-2014, l-Aġenzija Ewropea tas-Sikurezza tal-Avjazzjoni (“l-Aġenzija”) wettqet spezzjoni ta' Standardizzazzjoni tal-Ajrunavigabbiltà (bir-referenza AIR.EL.02.2014) fuq l-Awtorità tal-Avjazzjoni Ċivili Ellenika (l-HCAA). Matul dik l-ispezzjoni, ġie identifikat nuqqas ta' konformità li jqajjem tħassib dwar is-sikurezza jekk ma jiġix korrett malajr (sejba tal-kategorija D), skont ir-Regolament ta' Implimentazzjoni tal-Kummissjoni (UE) Nru 628/2013 (2).
            
         
               (2)
            
            
               In-nuqqas ta' konformità kellu x'jaqsam ma' allegat frodi waqt eżamijiet li saru fil-bini tal-organizzazzjoni tat-taħriġ ta' manutenzjoni tal-Parti-147 imsejħa “Hellenic Aviation Training Academy” (l-Akkademja Ellenika tat-taħriġ fil-qasam tal-avjazzjoni, fil-qosor l-HATA), li kellha n-numru tal-approvazzjoni EL.147.0007. Tqajjem tħassib dwar is-sikurezza minħabba li l-persunal li jiċċertifika l-manutenzjoni tal-inġenji tal-ajru seta' kiseb liċenzja tal-Parti-66 abbażi ta' Ċertifikati ta' Rikonoxximent maħruġin mill-HATA skont l-Anness III (il-Parti-66) tar-Regolament tal-Kummissjoni (UE) Nru 1321/2014 (3), abbażi ta' attivitajiet allegatament frodulenti, u minħabba li dan jista' jkun li qed jeżerċita l-privileġġi u jirrilaxxa l-inġenji tal-ajru wara l-manutenzjoni mingħajr ma għandu l-għarfien bażiku meħtieġ dwarhom.
            
         
               (3)
            
            
               Fis-26 ta' Frar 2014, l-HCAA kkanċellat l-approvazzjoni tal-HATA u avżat lill-awtoritajiet kompetenti tal-Istati Membri kollha li jista' jkun li l-HATA ħarġet Ċertifikati foloz ta' Rikonoxximent.
            
         
               (4)
            
            
               Fit-3 ta' Lulju 2014, l-Aġenzija u l-HCAA qablu dwar pjan ta' azzjoni korrettiva li kien jinkludi, fost l-oħrajn, investigazzjonijiet dwar iċ-Ċertifikati ta' Rikonoxximent li l-awtoritajiet kompetenti tal-Istati Membri użaw biex joħorġu liċenzji tal-Parti-66 u dwar Ċertifikati ta' Rikonoxximent li kien għadhom ma ntużawx biex jinkisbu liċenzji tal-Parti-66.
            
         
               (5)
            
            
               Fid-9 ta' Diċembru 2014, l-Aġenzija ħarġet Bullettin tal-Informazzjoni dwar is-Sikurezza (SIB Nru: 2014-32, li fih avżat dwar it-tħassib potenzjali dwar is-sikurezza marbut mal-allegat frodi waqt l-eżamijiet li saru fil-bini tal-HATA u rrakkomandat miżuri konkreti lill-awtoritajiet kompetenti tal-Istati Membri biex tiġi indirizzata din is-sitwazzjoni.
            
         
               (6)
            
            
               F'April tal-2016, l-Aġenzija wettqet spezzjoni oħra ta' Standardizzazzjoni fuq l-HCAA. Matul din l-ispezzjoni, l-Aġenzija rrevediet il-pjan ta' azzjoni korrettiva miftiehem u kkonkludiet li l-HCCA ma kenitx kapaċi timplimenta l-azzjonijiet miftiehma b'mod adegwat qabel id-dati tal-għeluq miftiehma. Għalhekk, f'Mejju tal-2016, l-Aġenzija ħarġet rapport supplimentari lill-HCCA skont l-Artikolu 22(3) tar-Regolament ta' Implimentazzjoni tal-Kummissjoni (UE) Nru 628/2013.
            
         
               (7)
            
            
               Minħabba li l-HCCA ma kinitx wettqet biżżejjed investigazzjonijiet dwar l-HATA biex tinduna bl-allegat frodi li wettqet din l-organizzazzjoni, u ma investigatx bis-sħiħ il-liċenzji tal-Parti-66 li nħarġu abbażi taċ-Ċertifikati ta' Rikonoxximent li ħarġet l-HATA, għad hemm tħassib potenzjali dwar is-sikurezza. Hemm tħassib marbut maċ-Ċertifikati ta' Rikonoxximent li l-HATA ħarġet għall-eżamijiet tal-għarfien bażiku dwar il-moduli tekniċi (il-moduli 7, 11, 12, 13, 14, 15, 16 u 17).
            
         
               (8)
            
            
               Fid-dawl ta' dan t'hawn fuq, l-Aġenzija rrakkomandat li l-Artikolu 11(1) tar-Regolament (KE) Nru 216/2008 ma għandux jibqa' japplika għaċ-Ċertifikati ta' Rikonoxximent għall-eżamijiet tal-għarfien bażiku dwar il-moduli tekniċi maħruġin mill-HATA u għal-liċenzji tal-Parti-66 maħruġin mill-awtoritajiet kompetenti tal-Istati Membri abbażi ta' dawn iċ-Ċertifikati ta' Rikonoxximent. Barra minn hekk, dawk l-Awtoritajiet Kompetenti għandhom jintalbu jieħdu l-azzjonijiet korrettivi u l-miżuri ta' salvagwardja x-xierqa sabiex jindirizzaw ir-riskji għas-sikurezza.
            
         
               (9)
            
            
               Fid-19 ta' Diċembru 2016, il-Kummissjoni Ewropea ddeċidiet li ċ-Ċertifikati ta' Rikonoxximent għall-eżamijiet tal-għarfien bażiku dwar il-moduli tekniċi maħruġin mill-akkademja Ellenika tat-taħriġ fil-qasam tal-avjazzjoni msejħa “Hellenic Aviation Training Academy” (HATA) skont il-punt 147.A.145(a)(4) u l-Appendiċi III tal-Anness IV (il-Parti-147) tar-Regolament (UE) Nru 1321/2014, li applikant jibgħat bħala dokumentazzjoni ta' appoġġ biex l-awtoritajiet kompetenti joħorġulu liċenzja tal-Parti-66 skont il-punt 66.B.100 tal-Anness III (il-Parti-66) ta' dan ir-Regolament ma jikkonformawx b'mod effettiv mar-Regolament (KE) Nru 216/2008 (4).
            
         
               (10)
            
            
               Bħala konsegwenza ta' dan, il-Kummissjoni Ewropea ddeċidiet ukoll li l-liċenzji tal-manutenzjoni tal-inġenji tal-ajru tal-Parti-66 maħruġin mill-awtoritajiet kompetenti tal-Istati Membri tal-UE skont l-Anness III (il-Parti-66) tar-Regolament (UE) Nru 1321/2014 abbażi taċ-Ċertifikati ta' Rikonoxximent għall-eżamijiet tal-għarfien bażiku dwar il-moduli tekniċi maħruġin mill-HATA skont il-punt 147.A.145(a)(4) u l-Appendiċi III tal-Anness IV (il-Parti-147) ta' dak ir-Regolament ma jikkonformawx b'mod effettiv mar-Regolament (KE) Nru 2016/2008.
            
         
               (11)
            
            
               Huwa għalhekk meħtieġ li l-Awtorità ta' Sorveljanza tal-EFTA tadotta deċiżjoni korrispondenti rigward il-liċenzji tal-manutenzjoni tal-inġenji tal-ajru ta' Parti-66 maħruġa mill-Awtoritajiet Kompetenti tal-Istati tal-EFTA u l-Istati tal-EFTA li jieħdu azzjoni korrettiva jiżguraw il-livell mitlub ta' sikurezza skont iċ-ċirkustanzi.
            
         
               (12)
            
            
               Skont l-Artikolu 11 tar-Regolament (KE) Nru 216/2008, deċiżjoni mill-Awtorità ta' Sorveljanza tal-EFTA dwar ir-rikonoxximent taċ-ċertifikati konċernati u dwar l-azzjoni korrettiva u l-miżuri ta' salvagwardja li jridu jittieħdu mill-Awtoritajiet Kompetenti jeħtieġ li jiġu notifikati lill-Istati kollha tal-EFTA,
            
         ADOTTAT DIN ID-DEĊIŻJONI:
   Artikolu 1
   Kamp ta' applikazzjoni
   Dawn li ġejjin ma jikkonformawx b'mod effettiv mar-Regolament (KE) Nru 216/2008 u mar-regoli ta' implimentazzjoni tiegħu:
   
                
            
            
               Il-liċenzji tal-manutenzjoni tal-inġenji tal-ajru tal-Parti-66 maħruġin mill-awtoritajiet kompetenti skont l-Anness III (il-Parti-66) tar-Regolament tal-Kummissjoni (UE) Nru 1321/2014 abbażi taċ-Ċertifikati ta' Rikonoxximent għall-eżamijiet tal-għarfien bażiku dwar il-moduli tekniċi maħruġin mill-Hellenic Aviation Training Academy skont il-punt 147.A.145(a)(4) u l-Appendiċi III tal-Anness IV (il-Parti-147) ta' dak ir-Regolament.
            
         Artikolu 2
   Azzjonijiet korrettivi
   1.   Fi żmien tliet xhur mid-data tan-notifika ta' din id-Deċiżjoni, l-Awtoritajiet Kompetenti tal-Istati tal-EFTA li ħarġu l-liċenzji tal-Parti-66 abbażi ta' Ċertifikati ta' Rikonoxximent għall-eżamijiet tal-għarfien bażiku dwar il-moduli tekniċi maħruġin mill-HATA għandhom jivvalutaw mill-ġdid kull liċenzja tal-Parti-66 ikkonċernata, filwaqt li, mingħajr preġudizzju għal din id-Deċiżjoni, iqisu r-rakkomandazzjonijiet mogħtija fil-Bullettin tal-Informazzjoni dwar is-Sikurezza (SIB) tal-EASA bin-numru 2014-32, li din l-Aġenżija ħarġet fid-9 ta' Diċembru 2014 wara l-aħħar reviżjoni tagħha.
   2.   Wara li jlestu din il-valutazzjoni mill-ġdid, l-Awtoritajiet Kompetenti tal-Istati tal-EFTA għandhom:
   
               (a)
            
            
               fejn ġustifikat fid-dawl tal-Artikolu 1, jillimitaw, jissospendu jew jikkanċellaw il-liċenzja tal-Parti-66 skont il-punt 66.B.500 tal-Anness III (il-Parti-66), kif xieraq; kif ukoll
            
         
               (b)
            
            
               fi kwalunkwe każ jibagħtu r-riżultati tal-valutazzjoni mill-ġdid lill-Awtorità ta' Sorveljanza tal-EFTA u lill-Aġenzija.
            
         Artikolu 3
   Id-dħul fis-seħħ
   Din id-Deċiżjoni hija indirizzata lill-Istati tal-EFTA u għandha tidħol fis-seħħ fil-jum tal-pubblikazzjoni tagħha.
   
      Magħmul fi Brussell, l-10 ta' Frar 2017.
      
         
            Għall-Awtorità ta' Sorveljanza tal-EFTA
         
         Helga JÓNSDÓTTIR
         
            Membru tal-Kulleġġ
         
         Carsten ZATSCHLER
         
            Direttur
         
      
   
   
      (1)  ĠU L 79, 19.3.2008, p. 1.
   
      (2)  L-Att imesmmi fil-punt 66qa tal-Anness XIII għall-Ftehim taż-ŻEE (Ir-Regolament ta' Implimentazzjoni tal-Kummissjoni (UE) Nru 628/2013 tat-28 ta' Ġunju 2013 dwar metodi ta' operat tal-Aġenzija Ewropea tas-Sikurezza tal-Avjazzjoni għat-twettiq ta' spezzjonijiet ta' standardizzazzjoni u għall-monitoraġġ tal-applikazzjoni tar-regoli fir-Regolament (KE) Nru 216/2008 tal-Parlament u tal-Kunsill u li jħassar ir-Regolament tal-Kummissjoni (KE) Nru 736/2006 (ĠU L 179, 29.6.2013, p. 46)).
   
   
      (3)  L-att imsemmi fil-punt 66q tal-Anness XII għall-Ftehim taż-ŻEE (Ir-Regolament tal-Kummissjoni (UE) Nru 1321/2014 tas-26 ta' Novembru 2014 dwar il-kontinwità tal-ajrunavigabbiltà ta' inġenji tal-ajru u prodotti, partijiet u tagħmir ajrunawtiċi, u dwar l-approvazzjoni ta' organizzazzjonijiet u persunal involut f'dan ix-xogħol (ĠU L 362, 17.12.2014, p. 1).
   
      (4)  Ara, Deċiżjoni tal-Kummissjoni (UE) 2016/2357 tad-19 ta' Diċembru 2016 dwar in-nuqqas ta' konformità effettiva mar-Regolament (KE) Nru 216/2008 tal-Parlament Ewropew u tal-Kunsill u mar-regoli ta' implimentazzjoni tiegħu f'dak li għandu x'jaqsam ma' ċertifikati maħruġin mill-akkademja Ellenika tat-taħriġ fil-qasam tal-avjazzjoni msejħa “Hellenic Aviation Training Academy” (HATA) u ma' liċenzji tal-Parti-66 maħruġin abbażi ta' dawn iċ-ċertifikati (ĠU L 348, 21.12.2016, p. 72).